**NEF Hospodársky klub, združenie**

**Medzinárodný mierový výbor**

**10. 5. 2015**

**Prvý dokument Medzinárodného mierového výboru**

V dňoch 7. a 8. mája 2015 sa uskutočnilo v Uherskom Hradišti (Česká republika) prvé konzultačné stretnutie členov Medzinárodného mierového výboru. Zúčastnili sa na ňom osobne, ale aj prostredníctvom telekomunikácií. Na tieto konzultácie boli prizvaní aj členovia výboru združenia Neformálne ekonomické fórum Hospodársky klub. Do Medzinárodného mierového výboru boli prijatí aj noví členovia zo zahraničia, ktorí sa stali v minulosti laureátmi prestížneho Zlatého biatca. Pritomní si uctili pamiatku svojho tragicky zosnulého svojho člena dr. Rongxiang Xu, svetového lídra regenerácie poškodených telových orgánov a tkanív. Súhlasne prijali aj zaslaný diskusný názor Imricha Béreša *„Mier nie je automatický, treba zaň „bojovať“.* Z ich niekoľkohodinovej neformálnej výmeny názorov dvojica hovorcov spracovala vyhlásenie.

**Veľmocenské a mocenské pozície majú prednosť pred návratom a vykročením na cestu vzájomne prospešnej a mierovej spolupráce**

Práve pred rokom skupina členov združenia Neformálne ekonomické fórum Hospodársky klub, založeného v 1993. roku zverejnila „Otvorený list svetovej verejnosti, prezidentom Ruska a Spojených štátov a ukrajinským občanom na podporu mierového a civilizovaného riešenia ukrajinskej krízy“.

Jednoznačne sa potvrdilo sa, že súčasní politickí lídri nie sú schopní dospieť k takej dohode, aby sa mierové podmienky života nielen v Európe a vôbec v celom svete stali ich najvyšším príkazom. Do roka a do dňa sa potvrdilo, že veľmoci a tie štáty, ktoré sa považujú za takpovediac významnejšie pri rozhodovaní o vývoji sveta vnímajú výlučne seba. Občas majú síce spoločný záujem, ale častejšie každý z nich chce byť hlavným činiteľom svetového vývoja, či dokonca histórie.

Je nesporné, že iba vysoká súzvučnosť spolupráce veľmocí a diplomacie môže zabraňovať vzniku fatálnej globálnej vojny spojenej s koncom civilizácie. Keďže táto myšlienka jestvuje v predstavách rozumných ľudí, tak nie je nemožné dopracovať sa k nej v medzinárodných vzťahoch medzi štátmi a ich národmi. V otázkach zachovania mieru môžu byť totiž úspešné len vtedy, keď budú komunikovať lepšie ako v súčasnosti s ostatným svetom a jeho obyvateľstvom. V súčasnosti také niečo v praktickom živote nerešpektujú a podľa všetkého ani nepripúšťajú.

Myslenie lídrov veľmocí, mocností, no i celého radu ďalších štátov sa nevyvíja v duchu odvekých ideálov ľudstva, akými sú bratstvo, rovnosť a sloboda. Ak sme si na začiatku 80-tych rokov mysleli, že KEBS a celý rad odzbrojovacích rokovaní je začiatkom novej éry, tak sme sa mýlili. Obrazne povedané, opona sa zdvihla a kým vstúpil na scénu zdravý rozum, tak spadla.

Odvtedy je tu čas chabosti ducha a bezbrehého zdôvodňovania, prečo si politici vždy nachádzajú, alebo aj vymyslia úhlavných nepriateľov. Nehovoriac už o skokoch do vnútorných vecí, ako aj vojenskou pomocou, či dokonca „tichou“, no i otvorenou a vytlieskanou intervenciou v záujme  presadzovania svojich názorov na demokraciu a vývoj v regiónoch a štátoch z privlastnených  imperátorských pozícií. Takéto akty oznamujú svetu ako prejavy humánnosti a zodpovednosti. A už sa k nim nevracajú, nech výsledok ich misií znamenal chaos, biedu, obete a celkový rozvrat s úpadkom. Niet opačného príkladu.

Svet je už na tom tak, že vďaka svojím lídrom a ich médiám obyvateľstvo ako celok v USA, v Rusku a v štátoch EÚ vníma mierový život ako trvalý stav. Dokonca sa vyrovnalo s tým, že zbrojenie je nielen dobrom pre obchod, no i najlepším impulzom k rozvoju domovských štátov a k vyššej kvalite jeho života. Občas však počuť od politikov, že mier je ohrozený a môže sa skončiť, keď sa nevykonajú konkrétne opatrenia. Do prachu sa povalila idea, že by sa prostriedky na zbrojenie postupne presmerovali na hospodársky a sociálny rozvoj.

Spasiteľov niet a verejná mienka je dirigovaná mocenskými centrálami. Všetko je v poriadku, ale pribúda diel o tom, aké celosvetové konflikty sú na programe. Sme pripravovaní na vojnu a na desivý koniec, avšak s tvorbou hrdinov typu 007. To je výsledok predstáv o zodpovednosti súčasných lídrov a vôbec nie je významné, ktorý z nich má o kúštik viac pravdy ako jeho partner, či skutočný, myslený, alebo vymyslený protivník. Pre väčšinu z politických lídrov veľmocí a mocností je takmer nemysliteľné zrieknuť sa svojich predstáv o vlastnej hegemónii v celosvetovom meradle.

Vytvorili sme Medzinárodný mierový výbor, lebo máme obavu, že súčasní politici z vôle svojich manipulovaných voličov opomínajú povinnosť bez akýchkoľvek zábran riešiť mier výlučne mierovými prostriedkami. Aj preto nie sú v priestore Európskej únie a Severoatlantickej aliancie využívané možnosti, ktoré sú zapísané ich v základných a platných dokumentoch. Časť politických lídrov nerešpektuje ani ústavné princípy, ktoré vo všetkých štátoch jednoznačne potvrdzujú, že ich prvoradou povinnosťou je zabezpečovanie mieru a blaha. Treba ich nabádať k plneniu tejto najsvätejšej povinnosti.

Pripomíname si v tomto čase 70. výročia konca Druhej svetovej vojny aj mierové hnutie z povojnového obdobia, keď naši prarodičia, rodičia, no aj súčasníci boli vojakmi „Studenej vojny“. Vyzývame predstaviteľov Európskej únie, Spojených štátov, predsedov vlád podunajských štátov, aby podporili myšlienku obnovenia „Plavby mieru po Dunaji a Čiernom mori“, o ktorú sa pričinili naši predchodcovia od 18. augusta do 6. septembra 1958.

Očakávame aj podporu od prezidenta Ruskej federácie Vladimira V. Putina a predsedu vlády SR Roberta Fica.

Nachádzajme konečne a rozhodne humánnosť, rozvojové cesty, vyššiu kvalitu života a mierový jazyk. Vybojujme si takých svetových lídrov, ktorí dajú prednosť návratu k vzájomne prospešnej a mierovej spolupráci medzi štátmi a ich národmi.

**Hovorcovia MMV od 7. mája do 31. decembra 2015 :**

**Peter Čatloš a Peter Kasalovský**

**V Bratislave, 10. mája 2015**